Diari Oficial de la Generalitat Valenciana


Sumari del DOGV 4608, del 15-10-2003 (2003/10596)

ORDE de 30 de setembre de 2003, de la Conselleria de Cultura, Educació i Esport, per la qual s'establix el procediment per al reconeixement de l'habilitació transitòria prevista en l'Orde d'1 de juliol de 2002 en els cossos de professors d'Ensenyament Secundari i professors tècnics de Formació Professional.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2003/09/30/(1)/dof/vci/html**

### Dades del document

Número de DOGV
:   4608

Data del DOGV
:   15-10-2003

Secció del DOGV
:   I. DISPOSICIONS GENERALS

Número del document
:   2003/10105


Data del document
:   30-09-2003

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * qualificació del personal
    * ensenyament professional
    * legislació escolar
    * personal docent
    * ensenyament secundari
    * legislació

ORDE de 30 de setembre de 2003, de la Conselleria de Cultura, Educació i Esport, per la qual s'establix el procediment per al reconeixement de l'habilitació transitòria prevista en l'Orde d'1 de juliol de 2002 en els cossos de professors d'Ensenyament Secundari i professors tècnics de Formació Professional. [2003/X10952]
  
Per Orde d'1 de juliol de 2002 (DOGV de 12 de juliol), modificada per Orde de 26 de juny de 2003 (correcció d'errades en DOGV de 24 de juliol), es regulen l'adscripció i els desplaçaments per modificació de les plantilles docents dels cossos de professors d'Ensenyament Secundari, professors tècnics de Formació Professional i dels cossos que impartixen ensenyaments de règim especial.
  
Els articles 2.2, 8 i 9 de l'orde mencionada establixen les condicions i els requisits per a adquirir l'habilitació transitòria pels funcionaris que estiguen afectats per la modificació de la plantilla del centre en què estan ocupant llocs amb caràcter definitiu.
  
Del que s'ha exposat es deriva la necessitat d'establir el procediment que cal seguir per a reconéixer i acreditar les habilitacions transitòries del professorat en el procés d'adscripció previst per al curs 2003/2004.
  
En la tramitació d'esta orde s'ha complit el que preveu l'article 32 de la Llei 9/1987, de 12 de juny, modificada per la Llei 7/1990, de 19 de juliol, d'Òrgans de Representació, Determinació de les Condicions de Treball i Participació del Personal al Servici de les Administracions Públiques.
  
En virtut d'això, i d'acord amb les atribucions que em conferix l'article 35 de la Llei 5/1983, de Govern Valencià,
  
ordene
  
Primer
  
La present orde és d'aplicació als funcionaris de carrera amb destinació definitiva dels cossos següents:
  
- Professors d'Ensenyament Secundari.
  
- Professors tècnics de Formació Professional.
  
Segon
  
Podran sol·licitar l'habilitació, mitjançant el procediment previst en la present orde, els funcionaris dels cossos indicats més amunt que es troben afectats per modificacions de plantilles o relacions de llocs de treball en les situacions previstes en els apartats 5.1 i 5.2 de l'Orde d'1 de juliol de 2002 (DOGV de 12 de juliol), modificada per l'Orde de 26 de juny de 2003 (correcció d'errades en DOGV de 24 de juliol).
  
Tercer
  
1r. L'habilitació transitòria s'adquirirà dins del propi cos, per una o diverses especialitats distintes de les que siga titular, en el cas que es complisca alguna de les condicions següents:
  
Estar en possessió de la titulació acadèmica que per a cada especialitat s'establix en l'annex I.
  
Acreditar la impartició durant dos cursos acadèmics complets en centres públics dependents de l'administració educativa d'una matèria corresponent a l'especialitat per a la qual sol·licita l'habilitació transitòria en les condicions que s'establixen en l'annex II.
  
2n. L'especialitat de Tecnologia, podran adquirir-la, a més dels funcionaris del cos de professors d'Ensenyament Secundari, els funcionaris del cos de professors tècnics de Formació Professional de les especialitats d'Equips Electrònics; Fabricació i Instal·lació de Fusteria i Moble; Instal·lacions Electrotècniques; Laboratori; Mecanitzat i Manteniment de Màquines; Manteniment de Vehicles; Màquines, Servicis i Producció; Operacions de Processos; Oficina de Projectes de Construcció; Oficina de Projectes de Fabricació Mecànica; Operacions de Producció Agrària; Producció Tèxtil i Tractaments Fisicoquímics, i Soldadura.
  
3r. Per a les especialitats corresponents a la Formació Professional, a més de posseir la titulació que s'especifica en l'annex I, s'haurà d'acreditar l'experiència laboral en almenys un dels camps professionals que s'especifiquen en l'annex III.
  
Quart
  
El procediment d'habilitació transitòria serà el següent:
  
1r. El termini per a presentar la sol·licitud serà de deu dies comptats des de la notificació de la circumstància que implique la pèrdua provisional o definitiva del lloc de treball que ocupen amb caràcter definitiu.
  
2n. Les sol·licituds es presentaran conforme al model establit com annex IV, que estarà a disposició dels interessats en les direccions territorials de Cultura, Educació i Esport i que es trobarà disponible en l'adreça d'internet de la Conselleria de Cultura, Educació i Esport (http://www.cult.gva.es). Les sol·licituds es presentaran en la direcció territorial de Cultura, Educació i Esport en què el funcionari tinga la destinació definitiva i hauran d'anar acompanyades dels documents acreditatius dels requisits exigits per a l'adquisició de l'habilitació transitòria segons s'especifica en els annexos I, II i III. En tot cas, també es podran presentar en qualsevol de les dependències a què al·ludix l'article 38 de la Llei de Règim Jurídic de les Administracions Públiques i del Procediment Administratiu Comú.
  
3r. En cada direcció territorial es constituirà una comissió encarregada de l'estudi i la proposta sobre les sol·licituds presentades. Dites comissions, nomenades pel director territorial corresponent, estaran integrades per:
  
El director territorial o funcionari en qui delegue, que actuarà com a president.
  
Dos vocals a proposta del director general d'Ensenyament.
  
Un vocal a proposta del director general de Personal Docent.
  
El cap de la Secció de Personal de la Direcció Territorial, que actuarà com a secretari.
  
Podran participar en cada una de les comissions que es constituïsquen, quan siguen expressament designats a este efecte, un representant per cada un dels sindicats que integren la Mesa de Negociació, que actuaran amb veu però sense vot.
  
4t. Una vegada revisades les sol·licituds dels interessats i la documentació aportada i després de comprovar que hi reunixen els requisits exigits, la comissió elevarà al director territorial corresponent la proposta d'habilitacions transitòries reconegudes perquè este dicte l'oportuna resolució ajustada al model de l'annex V.
  
Cinqué
  
L'habilitació transitòria obtinguda conforme al que s'ha previst en la present norma únicament tindrà validesa dins el procediment regulat en l'Orde d'1 de juliol de 2002 (DOGV de 12 de juliol), modificada per Orde de 26 de juny de 2003 (correcció d'errors en DOGV de 24 de juliol). Per a la seua consolidació l'interessat haurà de superar les accions formatives que a l'efecte convoque la Conselleria de Cultura, Educació i Esport.
  
L'habilitació obtinguda mitjançant el que s'ha establit en el punt tercer 1.b) s'utilitzarà d'acord amb el que s'ha establit en l'annex II, i no podrà utilitzar-se per a les especialitats corresponents a la Formació Professional Específica.
  
Sisé
  
Els qui participant en el procés de reconeixement d'una habilitació transitòria, segons el que es disposa en esta orde, no superaren amb qualificació d'apte les actuacions formatives que preveu l'article 10 de l'Orde d'1 de juliol de 2002, de la Conselleria de Cultura i Educació (DOGV núm. 4.291, de 12 de juliol), disposaran d'una única oportunitat addicional per a obtindre la qualificació d'apte.
  
En el supòsit de no superar les accions formatives requerides en els termes indicats, quedarà sense efecte el nomenament obtingut en el procediment d'adscripció regulat en la disposició transitòria primera de l'esmentada orde en plaça de l'especialitat transitòria reconeguda, i el professor afectat passarà a tindre la condició de suprimit en la plaça d'origen.
  
Seté
  
La present orde entrarà en vigor el sendemà de la publicació en el Diari Oficial de la Generalitat Valenciana.
  
València, 30 de setembre de 2003
  
El conseller de Cultura, Educació i Esport,
  
ESTEBAN GONZÁLEZ PONS
  
ANNEX II
  
A) Per a ocupar llocs de treball a temps complet d'una única especialitat:
  
- Haver impartit docència en els últims huit anys amb una càrrega horària d'almenys el 80 per cent del total de les 18 hores d'horari lectiu setmanal en l'especialitat en què se sol·licite l'habilitació transitòria en centres docents públics dependents de les administracions educatives.
  
B) Per a ocupar llocs de treball mixts:
  
- Haver impartit docència en els últims huit anys amb una càrrega horària d'almenys el 40 per cent de la totalitat de l'horari lectiu en l'especialitat en què se sol·licite l'habilitació transitòria en centres docents públics dependents de les administracions educatives
  
Documentació justificativa: certificat de l'horari lectiu realitzat, emés pel centre amb el vistiplau de la Inspecció Educativa, on s'especifique les hores de cada matèria, especialitat i curs que consta en l'horari individual de cada professor o, en el seu cas, en la documentació justificativa que hi ha en el centre.
  
ANNEX III
  
A) Camp laboral docent:
  
- Haver impartit docència durant dos cursos complets en els últims huit anys en:
  
L'especialitat en la qual es pretenga l'habilitació transitòria durant el període d'implantació anticipada del cicle formatiu corresponent.
  
Assignatures de Formació Professional de primer o segon grau segons la Llei General d'Educació de 1970 corresponents o equivalents a les de l'especialitat per la qual opte com a habilitació transitòria.
  
Documentació justificativa: Certificat de l'horari lectiu realitzat emés pel centre amb el vistiplau de la Inspecció Educativa.
  
B) Camp laboral d'empresa no dedicada als ensenyaments escolars de règim general o de règim especial:
  
- Tindre experiència professional en llocs de treball el desenrotllament dels quals requerisquen els coneixements de l'especialitat per la qual opta a l'habilitació transitòria.
  
L'experiència professional es referirà almenys a dos anys dins dels últims deu anys.


Còpia Permalink ELI